**Referat fra havneudvalgsmøde den 5. december 2018 for Skåningen og Lindebroen på Bogø.**

Tilstede: Havnechef Annemette Sølling Hommel, Havnefoged Christian Lindemann, BS juniorafdelingen og lodsejer Thomas Bægård, Formand Jollelaug Skåningen Hans Kristensen, Vinterbadere Skåningen Vibeke Hallgren, Jollelauget Lindebroen Merete Løye, Kajakklubben Skåningen Søren Klog, IDA´s venner Mette Jacobsen, Drivkavsen Karen Christian Rosdahl, Bogø sejlklub Jan Tjørnemark.

Fraværende: Lodsejer, lokalråd Kjeld Sørensen, Idrætsefterskolen Kresten Fjord.

Den udsendte dagsorden blev godkendt.

Det var det første møde i havneudvalget, som etableres formelt den 16. januar 2019 Efter reglerne i det af Vordingborg Kommune vedtagne samarbejdsgrundlag for lystbådehavnene i kommunen. (samarbejdsgrundlag vedhæftes referatet)

**Oprensning af havnene.**

Lindebroen

Der er taget sedimentprøver af bunden, der viser at det kan fjernes og klappes uden yderligere forholdsregler. Der er søgt klaptilladelse, hvorefter der indhentes tilbud på oprensningen. Det blev aftalt at oprensningen foretages inden bådene kommer i vandet. Christian Lindemann har efterfølgende tilkendegivet at oprensningen tidsmæssigt ikke er fastlagt. Sejlklubben afleverede en oversigt over behovet for oprensning

Annemette orienterede kort om den økonomiske situation i relation til emnet. Der er ikke penge til en total oprensning af havnen. Det blev foreslået at oprense vestbroen ved færgesiden så der blev plads til de dybtgående både.

Der blev peget på, at der er behov for oprensning i øst bassinet, således at bådene kunne komme i vandet og gæstesejlere ikke gik på grund.

Havnefoged Christian lovede, at der blev etableret tilstrækkelig afmærkning i vandet så sejlerne kunne navigere.

Det blev aftalt at Havnefoged Christian udarbejder en plan for oprensningen, og undersøger, hvor mange både der har behov for at flytte til færgesiden af vestbroen. Christian orienterer de enkelte bådejere.

Det blev aftalt, at Havnefoged Christian udarbejder en plan til ophængning i udhængsskab over bådpladser i havnen, med angivelse af bådnavn på de enkelte lejemål.

Skåningen

Vedrørende oprensning af Skåninge havn oplyste Annemette, at der pt. pågår et arbejde med udredning af ejerforholdet til havnen. Det forventes ikke at Skåningen oprenses.

**Nye Lejere til cafeen.**

De nuværende lejere af havnecafeen er opsagt fra deres lejemål med kommunen. Annemette fremlagde en oversigt over de krav, kommunen ønsker skal være opfyldt for en ny lejer. Udvalget tilsluttede sig dette.

Kravene vedrører åbningstider, et kvalitetskoncept frem for fastfood, at cafeen skal indgå i samarbejde med andre aktører på havnen. At lokaliteterne kan bruges af havnens gæster uden købstvang i cafeen. Etc. Det forventes, at ny lejer er klar inden sæsonstart.

**Økonomi/budget/ 2018-forventninger til 2019. Opfølgning på året der er gået, og referat fra sidste møde i udvalget.**

Annemette uddelte oversigt over økonomien i kommunens havne. Der forventes et samlet underskud på driften kr. 1 mio. Derudover er anlægsbudgettet for 2019 reduceret fra 2,8 mio. til 1,5 mio.

Altså en noget stram økonomi, hvor der er behov for prioriteringer af de ønsker og behov der er i havnene.

Nyt færgeleje til IDA er dog sikret ved en ekstra bevilling. Det har vist sig at prisen er noget højere end forventet, ved indhentning af eksakte tilbud. Færgelejet belaster således ikke anlæg mere end det budgetterede i 2018 og 2019.

I foreløbigt regnskab for 2018 er der et forventet underskud for Bogø havne aktuelt på ca. kr. 175.000. Der blev spurgt ind til den fordelingsnøgle der anvendes til fællesdrift – IT , vognpark etc. Annemette vil undersøge dette nærmere.

Siden mødet har Annemette meddelt at bl.a. leasingaftalen vedrørende havnefogedernes biler er ændret fra store pickup truck til Citroen Cactus, hvilket vil give en besparelse på ca. kr, 70.000 for kommunens drift.

Derudover er der en del restancer for husleje og bådpladsleje og el, der endnu ikke er fastlagt på Lindebroen. Havnefogeden blev bedt om, at få det administrative på plads så restancerne kunne inddrives. Der er bl.a. bådejere der har anmeldt deres båd i havnen til kommunen, men som ikke har fået opkrævninger.

Det nye takstblad 2019 indeholder 3 prisklasser for bådpladsleje afhængig af den enkelte havns faciliteter.

Det er tanken, at der for 2019 skal etableres Autocamperpladser på havnen, for på den måde at øge indtægterne. Dette kræver dog skiltning, som vil blive opsat. Til dato har det været vanskeligt at opkræve betaling, fordi en autocamper betragtes som en almindelig bil, og derfor har ret til at parkere på havnen. Dette ændres ved skiltning, hvor der kan anvendes el og toiletter.

Det blev aftalt, at der foretages en gennemgang af havnene i februar med havneudvalget, hvor Annemette vil deltage. Der skal på den baggrund tages stilling til de behov, der er for reparation og nye tiltag, hvorefter der foretages en prioritering i forhold til økonomien. Gennemgangen tager bl.a. udgangspunkt i referat fra sidste møde i udvalget.

Miljøstationer i havnene håndteres fremover af et eksternt firma således at lovkrav overholdes. Firmaet vil tømme miljøfarligt affald i alle havnene efter behov. Tidligere har den enkelte havnefoged transporteret affaldet til genbrugsstationerne.

**Dagsordenpunkterne: renovering af færgeleje og renovering af havnens øvrige værker er gennemgået under forrige punkt**

**Lokale midler til havneudvalg.**

Annemette oplyste at det endelige budget for 2019 endnu ikke er fastlagt. Hun oplyste, at der var tale om mindre beløb som de enkelte havneudvalg kunne disponere over. Samlet vil VK lystbådehavne i alt råde over 400.000 kr, som så fordeles ud på de enkelte havne efter en nærmere fordelingsnøgle, som dog ikke er besluttet endnu.

**Eventuelt**

Hans forslog, at vi kunne samarbejde med produktionsskolen i Vordingborg når der skulle laves nyt udstyr til havnene. Havneudvalget tilsluttede sig ideen.

**Næste møde i havneudvalget blev aftalt til den 16. januar 2019 kl. 18.00 i Bogø Sejlklub. På mødet konstituerer udvalget sig med udgangspunkt i den forretningsorden kommunen har udarbejdet. Udvalget var enig heri. Det sikres at Lokalrådet har en repræsentant i havneudvalget. JT kontakter Lokalrådet.**

(Forretningsorden vedhæftet referat.)

**For ref. Jan Tjørnemark den 16-12-2018**